Lige nu er udsigterne til en plads i næste års Superliga dystre for AaB. Direktionen er klar med en plan, i tilfælde af at klubben rykker ned.

Med søndagens nederlag på 1-5 til Nordsjælland går AaB’s superligahold på vinterpause med syv point op til den rigtige side af nedrykningsstregen. Både hos den officielle fanklub og blandt folk på gaden er frustrationerne over spillet på banen hos hele Nordjyllands hold til at få øje på. - Det går ad helvede til. Det er jo ikke ret sjovt. Jeg er født og opvokset ude på Aalborg Stadion, plejer jeg at sige. Jeg har været derude, fra jeg var helt lille. Det er forfærdeligt i øjeblikket, siger Mike Larsen. Det er tydeligt at se, at han ikke synes, det er særlig rart at svare på spørgsmål om den tilspidsede situation i AaB. - Det er ikke ret sjovt at se dem spille eller følge med for tiden. Heller ikke når I kommer og spørger, hvordan det går, siger den trofaste AaB fan. Fanklub har fortsat tillid til ledelsen Hos AaB Support Club er væggene plastret ind i gode minder fra en svunden tid, hvor det gik Aalborg-holdet noget anderledes, end det gør lige nu. I fanklubben kan de heller ikke se sig fri for, at alt langt fra er fryd og gammen. - Det er hårdt lige nu. Det er en hård tid, vi går igennem, siger Laura Poulsen Meisner, der er forkvinde i AaB Support Club. Adspurgt til hvorvidt hun tror AaB ryger ud af Superligaen, falder svaret lidt modvilligt. -  Det er svært at se sig ud af lige nu, at de ikke rykker ned, men det håber jeg ikke, siger hun. AaBs officielle Fanklub har fortsat tillid til klubbens ledelse. Forkvinden kommer dog med en klar opfordring. - Dem, der spiller for AaB, og har AaB i hjertet, det er nok dem, der er allermest brug for lige nu. Det er dem, der forstår den situation, klubben står i, siger Laura Meisner. Nedrykningsplan ligger klar i skuffen Efter søndagens kamp, hvor AaB blev rundbarberet af FC Nordsjælland, er det svært at bevare bare en smule optimisme, hvad angår AaBs nærmeste fremtid. Nu er der vinterpause, og efter pausen har klubben femten kampen i foråret til at vende skuden og undgå nedrykning. Men direktionen har forberedt sig på alle tænkelige udfald. - Vi har en plan for alle de scenarier, der nu foreligger, og dem tager vi frem afhængig af tidspunktet, men indtil videre ligger de i skuffen, siger Thomas Bælum. Hos AaB’s ledelse er de taknemmelige for den opbakning, de modtager fra klubbens fans på trods af de dårlige resultater. - Det er mange år siden, vi har haft så mange folk på stadion. Det er mange år siden, vi har oplevet den her fællesskabsfølelse omkring klubben, så jeg er helt sikker på, at når der kommer gode tider igen, så eksploderer det i fest og farver, siger klubbens administrerende direktør, Thomas Bælum. Tilbage hos Mike Larsen er han så småt ved at vænne sig til tanken om, at han måske for første gang i sit liv skal opleve AaB i den næstbedste række. - Hvis der ikke sker noget drastisk, så rykker de ned. Det er jeg ikke et sekund i tvivl om. Den måde de spiller fodbold på i Aalborg lige nu - der er ingen lykke, der er ingen smil, der er ikke nogen glæde, der er ingenting, siger han. Superligaen begynder igen i uge syv i det nye år, hvor AaB møder AGF i den første kamp.